Hoender sluip ongesiens verby Pentagon-sekuriteit(Foto: Animal Welfare League of Arlington/Facebook) Sy het nie topsekuriteit-klaring gehad nie: ŉ hoender is Maandag in ŉ hoësekuriteit-sone van die Pentagon aangekeer. Sy het die swaargewapende wagte, wat die hoofkwartier van die Amerikaanse Ministerie van Verdediging beskerm, onverhoeds betrap. Daar is nie ŉ verduideliking hoe die hoender in die gebou gekom het nie, maar in die ysige weersomstandighede is sy aan plaaslike dierebeskermingsbeamptes oorhandig. “Ons beamptes is ontbied om haar te gaan oplaai,” het die Dierewelsynsliga van Arlington op sy Facebook-blad gesê. “Sers. Balaena het haar veilig na die skuiling teruggebring. Sy sal hier bly totdat ons vir haar ŉ nuwe huis gekry het.” Die organisasie is nou op soek na name vir dié “spioen” en in die kommentaar was daar voorstelle soos “Henny Penny” (as verwysing na die Pentagon), “Colonel Sanders” en selfs “Ethel” (as verwysing na Ethel Rosenberg, berugte Russiese spioen). Pentagon se sekuriteit het nog nie ŉ verduideliking gegee hoe die hoender só ver in die gebou kon kom nie en of dit hoegenaamd ŉ bedreiging inhou nie. “Ek sal daai hoender nagaan vir moontlike afluisterapparate …” het een persoon gesê.